Гугъл бомба

Термините Гугъл бомба (на английски: Google bomb) и Гугъл промиване (на английски: Google washing) се отнасят до действия, целящи да повлияят на подредбата на определени уебстраници сред резултатите, открити от търсачката Гугъл, така че да се повиши вероятността да се откриват и кликат от потребителите определени страници, които интересуват човека, извършващ тези действия. Това се прави с цели, свързани с бизнес, политика или забавление (или комбинация от последните две).
При търсене по определена ключова фраза, алгоритъмът за търсене на Гугъл ранжира дадена страница толкова по-напред, колкото повече други страници сочат към нея, използвайки съответната фразата като наименование на хипервръзката (anchor text).
През януари 2007 г. Гугъл прави промени във връщаните при търсене резултати, за да се противопостави на известни Гугъл бомби, като „miserable failure“ (в превод: „пълен провал“), която фраза сега при търсене извлича страници, посветени на самата Гугъл бомба. Други Гугъл бомби обаче продължават да са активни и да действат.
На английски език изразът „Google bomb“ се използва и като глагол, и като съществително име. Фразата „Google bombing“ (в превод: „Гугъл бомбардиране“) е прибавена към новия Оксфордски речник през май 2005 година. Гугъл бомбардирането е близко свързано със спама действие, при което нарочно се променят HTML страниците по подвеждащ начин, за да се повиши вероятността техните уебсайтове да се подредят в близост до челните резултати при търсене или да се повлияе върху категорията, към която принадлежи страницата.
Понятието Гугъл промиване е лансирано през 2003 година, за да опише употребата на медийна манипулация, за да се промени представата за дадено понятие или да се измести конкуренцията от намерените страници с резултати при търсене.
Гугъл бомбите са известни от 1999 година, когато при търсене на фразата „more evil than Satan himself“ (в превод: „по-зъл от самия дявол“), като най-челен резултат се появява Интернет страницата на Майкрософт.
През септември 2000 година първата Гугъл бомба с неанонимен създател е създадена от мъжкото списание Hugedisk, вече несъществуващо он-лайн хумористично списание. То свързало израза „dumb motherfucker“ (в превод: „тъпо копеле“) със сайт, който продавал стоки, свързани с Джордж У. Буш. Списанието също така направило неуспешен опит да направи бомба с подобен обиден термин за страници, свързани с вицепрезидента Ал Гор. След като бомбата натрупала значителна публичност и известност, собствениците на сайта за стоки, свързани с Джордж Буш, наели адвокати, които отправили покана до списанието да прекрати използването на бомбата.
Счита се, че Адам Мейтс е създателят на понятието „Google washing“ („Гугъл промиване“). Той използвал този термин в статия, издадена в он-лайн списанието uber.nu на 6 април 2001. В статията Мейтс разказва в подробности как е свързал фразата „talentless hack“ (в превод: „бездарен драскач“) към уебсайта на неговия приятел Анди Пресман. За целта Мейтс накарал свои познати блогъри да сложат хипервръзки с тази фраза към страницата на приятеля му. Има данни, че понятието „search engine bombing“ (в превод: „бомбардиране с търсачка“) се е използвало в Usenet още през 1997 година.
Гугъл бомбата се е използвала като тактически медиен способ и начин за осъществяване на внезапна медийна атака върху популярни теми. Подобни атаки включват тази на Антъни Кокс през 2003 година. Той създал пародия на Windows съобщението за грешка „404 – page not found“ в отговор на войната в Ирак. Страницата изглеждала като страницата на въпросното съобщение за грешка, но гласяла: „These Weapons of Mass Destruction cannot be displayed.“ (в превод: „Тези оръжия за масово поразяване не могат да бъдат показани“), тази уебстраница можеше да бъде открита като една от първите намерени страници на Google след началото на войната в Ирак.
Чрез изследването на това, кои видове неуместни манипулации на ранжиранията една търсачка едновременно „наказва“ и може лесно да открие, дадена неетична компания може да провокира свалянето на ранга на уебсайтове, собственост на конкуренцията. Тази практика, известна като Google bowling (в превод: „Гугъл боулинг“), често се осъществява чрез заплащане за Гугъл бомбардиране или други неетични техники за оптимизация за търсачки (още известни като „black hat“, „черни шапки“), насочени срещу конкурентния уебсайт. Атакуващият провокира търсачката да накаже конкурента, който уж манипулира резултатите при търсене, като сваля сайта му все по-надолу в списъка с резултатите. За жертвите на Гугъл боулинга би било доста трудно да обжалва свалянето на ранга на уебсайтовете им, защото от Google избягват да обосновават „наказанията“, под предлог да не се „ограмотяват“ истинските нарушители. При все това, ако от казусът ясно личи, че е налице бомбардиране на страница, при подадена молба за преразглеждане Google следва да отмени наказанието.
Други търсачки също използват подобни техники за ранжиране на резултатите, затова Yahoo!, AltaVista и HotBot също са засегнати от Гугъл бомбите. На 29 септември 2006 година, търсенето по фразата „miserable failure“ (в превод: „пълен / нещастен провал“) или само „failure“ („провал“) извежда на първо място официалната биография на Джордж У. Буш в резултатите на Google, Yahoo! и MSN, и на второ място – в резултатите на Ask.com. На 2 юни 2005. Yooter Interactive съобщава, че Джордж Буш е най-често срещаното име в търсачката за ключовите думи: „miserable“, „failure“ и „miserable failure“ в Google и Yahoo!. Впоследствие Гугъл се занимава с казуса и „обезврежда“ Гугъл бомбата срещу Буш, както и много други.
В свой репортаж от 2002 година за Гугъл бомбите, БиБиСи използва заглавието: „Google Hit By Link Bombers“ (в превод: „Гугъл е ударен от линк-бомби“), в известен смисъл оказвайки признание на идеята за „link bombing“ („бомбардиране чрез линкове“). През 2004 сайтът Search Engine Watch предлага да се използва термина „link bombing“ вместо „Google bomb“, заради приложението на тактиката и в други търсачки, различни от Гугъл. Сайтът продължава да използва и до днес този термин, тъй като го счита за по-точен.
През януари 2007 година от Гугъл променят структурата си на индексиране, така щото бомби като „Miserable failure“ обичайно да показват като резултат коментари, дискусии и статии, посветени на самата тактика. От Гугъл оповестяват за тези промените в официалния си блог. В отговор на критиките към Гугъл, че са допуснали бомбите, Мат Кътс, ръководител на екипа в Гугъл за борба с уеб спама, казва, че Гугъл бомбите не са били от значителен приоритет за тях.
Някои от най-известните Гугъл бомби са също така израз на политическо мнение – напр. гугъл бомбата „liar“ (в превод: „лъжец“) водеща до Тони Блеър, и „miserable failure“, водеща до официалната биография на Джордж У. Буш.
Някои уеб-сайт оператори са приспособили техниките на Гугъл бомбите, за да осъществяват спам. Това включва наред с други техники, поставяне на линкове в интернет форуми заедно с фрази, които даден „рекламодател“ се надява да се свържат със сайта. За разлика от обикновените спам съобщения, целта не е да се привлекат читателите към сайта директно, а чрез тези термини за търсене да се повишат позицията на дадения сайт при търсене. „Рекламодателите“, които използват тези техники често се целят във форуми с ниска посещаемост, като се надяват администраторите да не ги засекат. Стрниците на Уикипедия са често обект на такъв интернет вандализъм, както и всички страници, които могат да се редактират свободно. Това действие се нарича още „парично бомбардиране“ от John Hiler през 2004.
Друга техника е собственикът на даден интернет домейн да настрои по тяакъв начин името на домейна, че всички домейни и субдомейни да насочват към един и същи сървър. Операторът настройва сървъра така че дадени предпочитани Гугъл термини за търсене да насочват към един и същи сайт или сайтове от същия домейн.
На 2 февруари 2007 много хора забелязаха промяна в алгоритъма на Гугъл, който засяга в значителна степен наред с други неща и Google бомбите. Само около 15% от Гугъл бомбите са проработили към 15 февруари 2007. Това се дължи на преоценяването на страниците от страна на Гугъл.